Parlamentul României

LEGE Nr. 329

din 21 decembrie 2018

pentru modificarea unor acte normative în domeniul sănătăţii

Publicată în: Monitorul Oficial Nr. 1.103 din 27 decembrie 2018

    Promulgată prin Decretul nr. 1.268 din 21 decembrie 2018.

    Parlamentul României adoptă prezenta lege.

    Art. I - La articolul 7 din Legea nr. 185/2017 privind asigurarea calităţii în sistemul de sănătate, publicată în Monitorul Oficial al României, Partea I, nr. 599 din 26 iulie 2017, alineatul (5) se modifică şi va avea următorul cuprins:

    "(5) Acreditarea este o condiţie obligatorie pentru unităţile sanitare care prestează sau nu servicii în relaţie cu sistemul public de asigurări de sănătate, cu excepţia cabinetelor de medicină de familie, a cabinetelor medicale dentare şi a cabinetelor medicale din ambulatoriul de specialitate organizate conform Ordonanţei Guvernului nr. 124/1998 privind organizarea şi funcţionarea cabinetelor medicale, republicată, cu modificările şi completările ulterioare, şi Legii societăţilor nr. 31/1990, republicată, cu modificările şi completările ulterioare, precum şi a laboratoarelor de analize medicale şi de anatomie patologică. Prezenta lege nu se aplică unităţilor farmaceutice - farmacii şi oficine de circuit deschis."

    Art. II - Legea nr. 95/2006 privind reforma în domeniul sănătăţii, republicată în Monitorul Oficial al României, Partea I, nr. 652 din 28 august 2015, cu modificările şi completările ulterioare, se modifică după cum urmează:

    1. La articolul 249, partea introductivă a alineatului (3) se modifică şi va avea următorul cuprins:

    "(3) CNAS încheie contracte cu unităţile sanitare acreditate, precum şi cu cabinetele de medicină de familie, cabinetele medicale dentare şi cabinetele medicale din ambulatoriul de specialitate organizate conform Ordonanţei Guvernului nr. 124/1998 privind organizarea şi funcţionarea cabinetelor medicale, republicată, cu modificările şi completările ulterioare, şi Legii societăţilor nr. 31/1990, republicată, cu modificările şi completările ulterioare, precum şi cu laboratoarele de analize medicale şi de anatomie patologică, care respectă următoarele condiţii:".

    2. La articolul 249, alineatul (4) se abrogă.

    Această lege a fost adoptată de Parlamentul României, cu respectarea prevederilor art. 75 şi ale art. 76 alin. (2) din Constituţia României, republicată.

